Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 259/13/3306	Považská Bystrica, 19.4.2013
EEČ : 2-26-48-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
hoci bol podľa Zákona o rodine a tiež na základe rozsudku Okresného súdu  XXXXX sp. zn. 8C/31/2008 zo dňa 29.09.2008, právoplatného dňa 21.11.2008 povinný ako otec prispievať na výživu svojich detí - mal. XXXXX, nar. 19.11.1996, sumou vo výške 165,97 € mesačne a mal. XXXXX, nar. 11.09.2000, sumou vo výške 132,78 € mesačne, ktoré výživné v celkovej výške 298,75 € mesačne mal zasielať vždy do 15. dňa v mesiaci vopred matke detí XXXXX, bytom XXXXX, XXXXX, plneniu vyživovacej povinnosti sa od mesiaca november 2012 vrátane úmyselne vyhýbal tým, že napriek tomu, že od r. 2000 na základe živnostenského oprávnenia vykonáva podnikateľskú činnosť, zo svojich príjmov na výživu svojich detí v mieste svojho súčasného bydliska, v mieste bydliska oprávnených osôb v Pov. Bystrici a ani na inom mieste neprispel, čím mu za obdobie od mesiaca november 2012 vrátane do mesiaca február 2013 vrátane, teda za obdobie 4 mesiacov vznikol dlh na výživnom v celkovej výške 1.195,- €

lebo zanikla trestnosť činu

Odôvodnenie:
Poverený príslušník PZ, Obvodného oddelenia PZ XXXXX uznesením ČVS:ORP-68/PB-PB-2013 zo dňa 22.02.2013 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX za prečin zanedbania povinnej výživy podľa § 207 ods. 2 Tr. zák., že hoci bol podľa Zákona o rodine a tiež na základe rozsudku Okresného súdu  XXXXX sp. zn. 8C/31/2008 zo dňa 29.09.2008, právoplatného dňa 21.11.2008 povinný ako otec prispievať na výživu svojich detí - mal. XXXXX, nar. 19.11.1996, sumou vo výške 165,97 € mesačne a mal. XXXXX, nar. 11.09.2000, sumou vo výške 132,78 € mesačne, ktoré výživné v celkovej výške 298,75 € mesačne mal zasielať vždy do 15. dňa v mesiaci vopred matke detí XXXXX, bytom XXXXX, XXXXX, plneniu vyživovacej povinnosti sa od mesiaca november 2012 vrátane úmyselne vyhýbal tým, že napriek tomu, že od r. 2000 na základe živnostenského oprávnenia vykonáva podnikateľskú činnosť, zo svojich príjmov na výživu svojich detí v mieste svojho súčasného bydliska, v mieste bydliska oprávnených osôb v Pov. Bystrici a ani na inom mieste neprispel, čím mu za obdobie od mesiaca november 2012 vrátane do mesiaca február 2013 vrátane, teda za obdobie 4 mesiacov vznikol dlh na výživnom v celkovej výške 1.195,- €,

	Po skončení skráteného vyšetrovania poverený príslušník PZ predložil prokurátorovi vyšetrovací spis, vedený v trestnej veci obv. XXXXX s návrhom na zastavenie trestného stíhania podľa § 215 ods. 1 písm. h) Tr. por. s poukázaním na ust. § 86 ods.1 písm. a) Tr. zák..

	Preskúmala som vyšetrovací spis ČVS:ORP-68/PB-PB-2013 a dospela som k záveru, že návrh povereného príslušníka PZ je opodstatnený.

	V priebehu skráteného vyšetrovania boli vypočutí obv. XXXXX, pošk. XXXXX a boli zabezpečené listinné dôkazy - rozsudok Okresného súdu XXXXX sp. zn. 8C 31/2008 zo dňa 29.09.2008, rodné listy detí, potvrdenia o návštevách škôl, výpis zo živnostenského registra Obvodného úradu, odboru živnostenského podnikania XXXXX, správa zo Sociálnej poisťovne pobočka XXXXX a odpis z registra trestov. 

	XXXXX do zápisnice o výsluchu obvineného uviedol, že si je vedomý svojej vyživovacej povinnosti voči deťom, pričom s platením výživného sa omeškal z dôvodu, že mal finančné problémy v svojej firme a nemal prostriedky na úhradu výživného. Uviedol, že dňa 28.03.2013 matke detí zaslal na jej účet sumu 1.494,- €, čím jej výživné až do mesiaca marec 2013 vrátane uhradil. 

 	Poškodená XXXXX do zápisnice o výsluchu svedka - poškodeného uviedla, že obv. XXXXX si od novembra 2012 prestal platiť stanovené výživné na ich dve maloleté deti a do februára 2013 vrátane mu tam vznikol dlh na výživnom vo výške 1.195,- €. Potvrdila, že dňa 28.03.2013 jej obv. XXXXX uhradil sumu 1.494,- €, čím má zaplatené výživné do marca 2013 vrátane, pričom neplnenie vyživovacej povinnosti nemalo trvalo nepriaznivé následky na ich deti, nakoľko aj ona pracuje a má finančný príjem. 

             Prečinu zanedbania povinnej výživy podľa § 207  ods. 2 Tr. zák.  sa dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosti vyživovať iného. 

Dôkazmi vykonanými v priebehu skráteného vyšetrovania bolo zistené, že obv. XXXXX svojim protiprávnym konaním, teda úmyselným vyhýbaním sa plneniu vyživovacej povinnosti voči mal. XXXXX a mal. XXXXX po formálnej stránke naplnil všetky zákonné znaky skutkovej podstaty uvedeného prečinu.

Podľa § 86 ods.1 písm. a/ Tr. zák. trestnosť prečinu  zanedbania povinnej výživy (§ 207 Tr. zák.) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	S prihliadnutím k tomu, že obv. XXXXX si dodatočne splnil v celom rozsahu vyživovaciu povinnosť voči mal. XXXXX a mal. XXXXX, určenú súdom a trestný čin nemal trvalo nepriaznivé následky, trestnosť zanedbania povinnej výživy týmto zanikla, čo je v súlade s citovaným ustanovením § 86 ods.1 písm. a/ Tr. zák.. 

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môže podať obvinený a poškodený do 3 dní od jeho oznámenia prostredníctvom Okresnej prokuratúry XXXXX na Krajskú prokuratúru Trenčín. Sťažnosť má odkladný účinok (§ 215 ods. 6 Tr. por.).

Mgr. Eva Pirošová
prokurátorka